Yuɣal yenna-as : - limmer ad d-yeḍḥu tettkellixeḍ fell-i, ha-t-an ad ak-kkseɣ aqerru. Argaz-nni yettgalla, yeṭṭef kan deg wawal-is : - anɛam a sselṭan, nniɣ-ak akka ay yella lḥal. Yenna-as ugellid : - Ihi, ɛahdeɣ ṛebbi ar d iyi-d-tawiḍ ifkeragi iheddṛen neɣ ar k-nɣeɣ. Yeddem wergaz yuɣal s amkan ay deg n-yejja ifker, yawi-t-id yid-s. Uɣalen-d ɣer sselṭan. Imekken-as-t wergaz, yini-as : - anɛam a sselṭan, ha-t-an ɣer-k yefker iheddṛen. Yenna-as ugellid : - aha kan, ini-as ad dyehdeṛ, ad as-sleɣ ! Yeɛreḍ wergaz amcum ad d-yessenṭeq ifker : ulac ! Ifker yeggugem, awal ur t-id-yuli. Dɣa yerfa sselṭan, yenɣa argaz-nni. Sserḥen-as i yefker, yuɣal s amkan-is. Deg webrid-is, iteddu iheddeṛ weḥd-s, yeqqar-as : ccah ! d ṛṛay-is : d iles-is ay t-yenɣan ! d acu ay t-yewwin ad as-yini i ṣṣelṭan : ifker iheddeṛ... Yeqqim-d d awal, qqaren-t wat zik : lada n bunadem a yiles-is !